આપણે ત્યાં સામાન્ય સ્કુટર ચલાવતો માણસ હેલ્મેટ પહેર્યા વગર નીકળે અને તેની નજર ટ્રાફિક પોલીસ ઉપર પડે ત્યાંથી તેના હ્રદયના ધબકારા વધી જાય છે, તેનો અર્થ હેલ્મેટ વગર નીકળેલી વ્યકિતને પેલા ખાખી કપડાનો નહીં પણ ખાખી કપડાવાળા પાસે રહેલી કાયદાની તાકાતનો ડર લાગે છે. આવો ડર તમામ કાયદો તોડનાર માણસને લાગવો જોઈએ પણ તેવું થતું નથી. કાયદો સામેવાળી વ્યકિતની રાજકિય અને આર્થિક તાકાત પ્રમાણે વર્તે છે. સ્કુટર વાળો કાયદો તોડે તો સ્કુટર પાર્ક કરી પોલીસવાળાને કરગરે છે, પરંતુ કારમાં સીટ બેલ્ટ બાંધ્યા વગર નીકળેલો કારવાળો કારમાંથી નીચે પણ ઉતરતો નથી, પોલીસવાળો તેની કાર સુધી જાય છે અને કારવાળો કોઈ ઉચ્ચ પોલીસ અધિકારીને ફોન જોડી પોલીસવાળાને પકડાવી દે છે અને પોલીસ કારવાળાને સલામ કરી તે નીકળી જાય છે. આવા પણ દ્રશ્યો સર્જાય છે.